Den anholdte mand flygtede fra en fartkontrol ved Store Binderup i Vesthimmerland, hvor færdselskontrollen målte for høj fart. I stedet for at standse bilen fortsatte den unge mand sydpå og politiet satte efter. Flugtbilisten kørte på visse strækninger med over 150 kilometer i timen og kørte over fuldt optrukne linjer og mod kørselsretningen. Først efter 40 kilometers biljagt, blev den 22-årige mand overmandet i Skive og skal i dag fremstilles i grundlovsforhør. Manden var alkoholpåvirket og kørte rundt i en stjålen Mercedes og nu vil politiet forsøge at få ham varetægtsfængslet. Det er kun en uge siden den 22-årige mand blev løsladt fra fængslet, hvor han har afsonet en dom for tyveri og kørsel uden kørekort.

Referat:
En 22-årig mand fra Aalborg blev anholdt efter en vild biljagt der strakte sig over 40 kilometer.